མིའི་ལྷན་སྐྱེས་ཀྱི་ཡོན་ཏན་ངོས་འཛིན་དང༌།འཕེལ་རྒྱས།བཀོལ་སྤྱོད་ལེགས་པར་བྱེད་པ་དང༌།ཕྱི་རོལ་ཡུལ་གྱི་གནས་ལུགས་དང་སྣང་ཚུལ་ཁོང་དུ་ཆུད་པར་བྱས་ཏེ།རང་དང་སྤྱི་ཚོགས་ཀྱི་ཕན་བདེ་བསྒྲུབ་རྒྱུ་བཅས་ཤེས་ཡོན་སློབ་སྦྱོང་གི་གཞི་རྩའི་དམིགས་ཡུལ་གྱི་ཆ་ནས་བཤད་ན།གང་ཟག་སྒེར་གྱི་ཤེས་ཡོན་དང་རྒྱུ་ནོར་ཐ་ན་ལུས་རྟེན་ཚུན་ཆད་གཞན་ལ་བརྟེན་ནས་བྱུང་བས།གཞན་ནི་ཤེས་ཡོན་སློབ་སྦྱོང་གི་འབྱུང་ཁུངས་དང༌།སྐྱེ་བོ་སྒེར་གྱི་འཕྲལ་ཕུགས་བདེ་བའི་འབྱུང་གནས་ཡིན།སློབ་གྲྭའི་ཤེས་ཡོན་གྱི་དམིགས་ཡུལ་གཙོ་བོ་ཡང་སློབ་མཁན་དགེ་རྒན་མ་ཡིན་པར།སྦྱོང་མཁན་སློབ་ཕྲུག་རང་ཡིན།དེར་བརྟེན།ཤེས་ཡོན་སློབ་སྦྱོང་ནི་གཞི་རྩའི་ཐོག་ནས་གཞན་ཕན་གྱི་བྱེད་སྒོ་ཞིག་ཡིན་པར་མ་ཟད།མིའི་སྤྱི་ཚོགས་ཀྱི་བྱེད་སྒོ་ཡོད་ཚད་ལས་ཆེས་མཆོག་ཏུ་གྱུར་པ་ཞིག་ཀྱང་ཡིན་གཤིས།གཞན་ཕན་གྱི་རང་བཞིན་ལྡན་པའི་བྱེད་སྒོ་འདི་ཉིད་བརྒྱུད་སྤྱི་ཚོགས་ཀྱི་ཕན་བདེའི་ས་བོན་དུ་འགྱུར་བའི་ཤེས་ལྡན་མི་སྣ་ཞེ་གཅིག་སྐྱེད་སྲིང་བྱ་དགོས།